钦定古今图书集成/明伦汇编/官常典/第455卷 > 曹休
## 钦定古今图书集成/明伦汇编/官常典/第455卷 > 曹休

按《魏志》本传，“休字文烈，太祖族子也。天下乱，宗族各
散去乡里，休年十馀岁丧父，独与一客担丧假葬，携
将老母渡江至吴，以太祖举义兵，易姓名，转至荆州，
间行北归，见太祖。太祖谓左右曰：‘此吾家千里驹也’。
使与文帝同止，见待如子。常从征伐，使领虎豹骑宿
卫。刘备遣将吴兰屯下辩。太祖遣曹洪征之，以休为”
骑都尉，参洪军事。太祖谓休曰：“汝虽参军，其实帅也。”
洪闻此令，亦委事于休。备遣张飞屯固山，欲断军后，
众议狐疑，休曰：“贼实断道者，当伏兵潜行。今乃先张
声势，此其不能也。宜及其未集，促击兰，兰破则飞自
走矣。”洪从之，进兵击兰，大破之，飞果走。太祖拔汉中，
诸军还长安，拜休中领军。文帝即王位，为领军将军，
录前后功，封东阳亭侯。夏侯惇薨，以休为镇南将军，
假节、都督诸军事，车驾临送，上乃下舆执手而别。孙
权遣将屯历阳，休到，击破之。又别遣兵渡江，烧贼芜
湖营数千家。迁征东将军，领扬州刺史，进封安阳乡
侯。帝征孙权，以休为征东大将军，假黄钺，督张辽等
及诸州郡二十馀军击权大将吕范等于洞浦，破之，
拜扬州牧。明帝即位，进封长平侯。吴将审德屯皖，休
击破之，斩德首。吴将韩综、翟丹等前后率众诣休降，
增邑四百，并前五千五百户。迁大司马，都督扬州如
故。太和二年，帝为二道征吴，遣司马宣王从汉水下

帝遣屯骑校尉杨暨慰喻，礼赐益隆。休因此痈发背。
薨，谥曰壮侯。子肇嗣。